UNIUNEA NAŢIONALĂ A BAROURILOR DIN ROMÂNIA

CONSILIUL UNIUNII

HOTĂRÂREA NR. 04/2011 


În conformitate cu prevederile art. 17 alin. (1) - (4), art. 18 alin. (1) şi (5), art. 66 lit. h) din Legea nr. 51/1995 pentru organizarea şi exercitarea profesiei de avocat, republicată în Monitorul Oficial al României, Partea I, nr. 98 din 07 februarie 2011, cu modificările şi completările ulterioare (denumită în continuare „Lege”) şi art. 33 – 37, art. 291 – 296 din Statutul profesiei de avocat, publicat în Monitorul Oficial al României, Partea I, nr. 45 din 13 ianuarie 2005, cu modificările şi completările ulterioare,  


Consiliul Uniunii Naţionale a Barourilor din România, întrunit în şedinţa din 08 iulie 2011, 

HOTĂRĂŞTE:


Art. 1 – Se adoptă "REGULAMENTUL–CADRU privind organizarea examenului de primire în profesia de avocat si admitere in cadrul Institutului Naţional pentru Pregătirea şi Perfecţionarea Avocaţilor – INPPA (în vederea dobândirii titlului profesional de avocat stagiar) şi de primire în profesia de avocat a persoanelor care au absolvit examenul de definitivat în alte profesii juridice", prevăzut în anexa la prezenta Hotărâre. 


Art. 2 – Prezenta Hotărâre şi anexa acesteia se publică pe pagina web a Uniunii Naţionale a Barourilor din România (www.unbr.ro) şi se comunică barourilor. 


Art. 3 – Prezenta Hotărâre intră în vigoare de la data publicării pe pagina web a Uniunii Naţionale a Barourilor din România (www.unbr.ro).


Art. 4 – La data publicării prezentei Hotărâri, Decizia Consiliului U.N.B.R. nr. 268 din 22 septembrie 2007, republicată, prin care a fost adoptat „REGULAMENTUL – CADRU privind organizarea examenului de primire în profesia de avocat şi a examenului de obţinere a titlului profesional de avocat definitiv”, precum şi orice alte dispoziţiuni privind examenul de primire în profesia de avocat adoptate prin acte ale Consiliului U.N.B.R., contrare prezentului Regulament, se abrogă.

P  R  E  Ş  E  D  I  N  T  E  ,

Av. dr. Gheorghe FLOREA
Anexa la Hotărârea Consiliului U.N.B.R. nr. 04/2011 din 08 iulie 2011

R E G U L A M E N T – CADRU

privind organizarea examenului de primire în profesia de avocat si admitere in cadrul Institutului Naţional pentru Pregătirea şi Perfecţionarea Avocaţilor – INPPA

(în vederea dobândirii titlului profesional de avocat stagiar)

şi

de primire în profesia de avocat a persoanelor care au absolvit

examenul de  definitivat în alte profesii juridice.

Capitolul I

Dispoziţii generale.


Art.1. - (1) Dreptul de a fi primit în profesia de avocat se obţine pe baza unui examen naţional şi unitar.


(2) De la data înscrierii în barou ca avocat stagiar în urma promovării examenului, acesta este obligat, fără alte formalităţi, să frecventeze formele de pregătire profesională iniţială organizate în cadrul Institutului Naţional pentru Pregătirea şi Perfecţionarea Avocaţilor (denumit în continuare ,,INPPA” ), în condiţiile stabilite prin hotărârea Consiliului U.N.B.R. 

(3) Examenul naţional pentru primirea în profesia de avocat (în continuare „examenul”) este organizat de Uniunea Naţională a Barourilor din România (în continuare „UNBR”) în temeiul art.17 alin.(1) din Legea nr. 51/1995 privind organizarea şi exercitarea profesiei de avocat (în continuare „Lege”), pe baza hotărârii Consiliului U.N.B.R. adoptată conform art. 63 lit. h) din Lege. 

(4) Examenul are caracter unitar, este organizat şi se desfăşoară pe baza următoarelor principii: caracterul echitabil şi nediscriminator; caracterul transparent; caracterul obiectiv al modalităţii de corectare.

(5) Examenul are caracter preponderent teoretic sau preponderent practic - aplicativ, distinct, în funcţie de vocaţia candidaţilor de a dobândi titlul profesional de avocat stagiar sau titlul profesional definitiv, prin înscrierea în barou ca urmare a promovării examenului. 

(6) Metodologia, tematica de examen, materiile de examen şi conţinutul subiectelor de examen asigură respectarea caracterului preponderent teoretic sau preponderent practic-aplicativ al examenului. 


Art.2. - (1) La examenul prevăzut la art.1 se pot înscrie persoanele care îndeplinesc condiţiile prevăzute la art.12 din Lege.


(2) La examenul de primire în profesia de avocat a persoanelor care au absolvit examenul de definitivat în alte profesii juridice se pot înscrie persoanele care îndeplinesc condiţiile prevăzute la art. 12 şi 20 alin.(5) şi (6) din Lege. 


(3) În sensul prezentului Regulament, sunt persoane care au absolvit examenul de definitivat în alte profesii juridice, juriştii care au dobândit definitivarea în funcţia juridică exercitată anterior, dacă: 

a. examenul de definitivare în altă profesie juridică a cuprins şi probe scrise;

b. examenul de definitivare în altă profesie juridică s-a desfăşurat în baza unei programe compatibile cu cea a examenului de definitivat în profesia de avocat; în sensul prezentului Regulament, este compatibilă cu programa de examen pentru admiterea în profesia de avocat o programă de examen ce cuprinde cel puţin 3 materii din materiile prevăzute la art. 5 alin. (2) lit. b);

c. un document oficial, emis de autoritatea organizatoare care, prin lege, a fost autorizată să organizeze examenul de definitivare, atestă îndeplinirea condiţiilor prevăzute mai sus. 


(4) Îndeplinirea condiţiei privind definitivarea în funcţia juridică exercitată anterior se verifică de Comisia de examen. 


Art.3. - INPPA poate organiza cursuri pregătitoare pentru susţinerea examenului, pe baza hotărârii Consiliului U.N.B.R.

Art.4. - (1) Examenul pentru primirea în profesia de avocat se susţine în cadrul INPPA şi se desfăşoară în mod unitar, în centrele teritoriale ale acestuia, având la bază o metodologie elaborată şi aprobată de Consiliul U.N.B.R.


(2) Consiliul U.N.B.R. poate stabili, la propunerea Consiliului de conducere al INPPA, desfăşurarea examenului în anumite centre teritoriale sau în localitatea sediului central al INPPA, precum şi arondarea teritorială a candidaţilor la susţinerea examenului în raport de baroul la care s-a depus cererea de înscriere la examen.


(3) Consiliul U.N.B.R. stabileşte, la propunerea Consiliului de conducere al INPPA, tematica, bibliografia de examen, metodologia de examinare şi data la care se susţin probele de examen.

Capitolul II

Examenul de primire în profesia de avocat şi de admitere în cadrul INPPA 

(în vederea dobândirii titlului profesional de avocat stagiar)

Secţiunea 1

Modalitatea de examinare.


Art.5. (1) Examenul se organizează anual. Consiliului U.N.B.R. poate decide organizarea mai multor examene într-un an, din raţiuni legate de politica profesională privind selecţia la primirea în profesia de avocat.

(2) Examenul este organizat in doua etape:

a. prima etapă constă în verificarea cunoştinţelor juridice prin susţinerea unei probe eliminatorii, tip grilă, la următoarele discipline:  

· organizarea şi exercitarea profesiei de avocat;

· drept civil;

· drept procesual civil;

· drept penal;

· drept procesual penal.

b. a doua etapă constă în susţinerea unei probe teoretice şi cu caracter aplicativ (aplicaţie practică) la următoarele discipline:

· drept civil;

· drept procesual civil;

· drept penal;

· drept procesual penal.


Art.6. - (1) Testul grilă – eliminatoriu cuprinde 100 de întrebări din toate materiile de examen. Timpul necesar pentru formularea răspunsurilor la testul grilă este cel stabilit de comisia de elaborare a subiectelor pentru aceasta proba; acesta  nu poate fi mai scurt de 2 ore şi nici depăşi 4 ore de la momentul la care s-a încheiat distribuirea testelor către toţi candidaţii.


(2) La testul grilă, fiecare răspuns corect se evaluează cu un punct. 


(3) Lucrările se notează cu „ Admis ” sau „ Respins ”, în funcţie de punctajul obţinut de către candidat. Sunt admişi în etapa a II-a candidaţii care au obţinut minimum 70 de puncte.


(4) Evaluarea lucrărilor la testul grilă se realizează prin procesare (scanare) electronica.


(5) Proba teoretică, cu caracter aplicativ, constă în rezolvarea unor cazuri practice pe baza cunoştinţelor teoretice ale candidaţilor. Notarea se va realiza pentru fiecare disciplină în parte, cu note de la 1 la 10. Vor fi declaraţi admişi candidaţii care vor obţine cel puţin nota 5,00 la fiecare disciplină în parte şi o medie generală de cel puţin 7,00.

Secţiunea 2

Înscrierea la examen


Art.7. - (1) Data, centrul de evaluare, metodologia, calendarul de desfăşurare a examenului, taxa de înscriere, tematica şi bibliografia de examen se stabilesc prin hotărârea Consiliului UNBR.

(2) Data, centrul/centrele de evaluare, taxa de înscriere şi modalitatea de plată vor fi publicate pe paginile web ale UNBR şi INPPA şi vor fi anunţate într-un ziar de mare tiraj cu cel puţin 60 de zile înainte de data stabilită pentru examen. În termen de cel mult 5 zile de la publicare, fiecare barou va anunţa, prin publicare într-un ziar local şi pe pagina web a baroului, organizarea examenului şi informaţiile necesare înscrierii la acesta.

(3) Cererile de înscriere tipizate vor fi editate de barouri, după modelul cuprins la Anexa 1. 


(4) La înscrierea candidaţilor, barourile vor pune la dispoziţia acestora cererea tipizată, şi, la cerere, contra cost, tematica şi bibliografia stabilite pentru examen (Anexa nr. 3). 


(5) Cererea de înscriere la examen însoţită de actele menţionate la alin. (8), care formează dosarul de înscriere la examen, se depune de candidat, în două exemplare, cu cel puţin 25 de zile înainte de data examenului, la sediul baroului în care candidatul doreşte să exercite profesia.


(6) Cererea de înscriere la examen va fi însoţită de o declaraţie din care rezultă că în cazul în care va fi declarat admis, candidatul înţelege că nu poate să se înscrie în alt barou decât cel la care a depus cererea de înscriere la examen. Totodată, candidatul va indica în declaraţie dacă doreşte să urmeze cursurile de pregătire iniţială în cadrul INPPA sau într-un centru teritorial al INPPA, potrivit menţiunilor din Anexa 1. În toate cazurile, candidaţii au dreptul de a opta pentru pregătirea profesională iniţială în cadrul sediului central al INPPA.


(7) Un exemplar al cererii, însoţită de diploma de licenţă şi foaia matricolă, în copie legalizată şi alte acte originale se păstrează la barou. Celălalt exemplar va cuprinde acte depuse în copii certificate pentru conformitate şi se înaintează la centrul de examen din cadrul INPPA sau la sediul central al INPPA, la care este arondat baroul la care s-a depus cererea.

(8) La cererea de înscriere la examen se anexează următoarele acte: 

· certificatul de naştere, în copie certificată pentru conformitate;

· actul de identitate, în copie;

· diploma de licenţă în copie legalizată; în cazul în care diploma de licenţă a fost obţinută după anul 1995, se va depune şi copia legalizată a foii matricole eliberată de facultatea absolvită; 

· dovada de plată a taxei de înscriere la examen, în original;

· certificatul de cazier judiciar, eliberat cu cel mult 15 zile înainte de data depunerii cererii; 

· certificat privind starea de sănătate a candidatului, incluzând şi o evaluare psihiatrică; certificatul se eliberează de entităţile desemnate de către consiliile barourilor şi vor fi menţionate în anunţul de examen făcut de fiecare barou; 
· certificat eliberat de baroul competent în care solicitantul a mai fost înscris în profesie, care să ateste cauzele încetării calităţii de avocat ori, dacă este cazul, motivele respingerii unei cereri anterioare de primire în profesie. 

(9) Verificarea îndeplinirii condiţiilor de primire în profesia de avocat, prevăzute de Lege şi Statutul profesiei se realizează de consiliul baroului la care se înregistrează cererea de primire în profesie. 

(10) Rezultatele verificării se validează de consiliul baroului şi se afişează la sediul baroului  cel mai târziu cu 20 zile înainte de data examenului. 


(11) Candidaţii respinşi în urma verificării pot formula contestaţii în termen de 24 de ore de la afişarea listei la sediile barourilor. 


(12) Contestaţiile se depun la sediile barourilor şi se înaintează, de îndată, Comisiei de examen.

(13) Contestaţiile se soluţionează, prin hotărâre definitivă, de către Comisia de examen cel mai târziu în 48 de ore de la primirea contestaţiilor. 

(14) Rezultatele soluţionării contestaţiilor sunt definitive şi se comunică barourilor, care vor proceda la afişarea acestora.

(15) Cuantumul taxei de înscriere la examen se stabileşte prin hotărârea Consiliului UNBR, în funcţie de cheltuielile necesare pentru organizarea examenului. Taxa de înscriere la examen se poate achita prin orice instrument de plată, cu menţiunea „Taxă examen primire în profesia de avocat - ………. anul ……, luna ………” în contul bancar al INPPA, menţionat în hotărârea Consiliului U.N.B.R pentru organizarea examenului de primire în profesie. 


(16) INPPA va repartiza sumele încasate, conform hotărârii Consiliului UNBR. 


(17) Taxa de înscriere la examen se restituie candidaţilor care nu s-au prezentat la susţinerea examenului din motive obiective, justificate cu acte doveditoare, în proporţia  stabilită prin hotărârea Consiliului UNBR, precum şi candidaţilor retraşi anterior afişării listelor cu rezultatele verificării îndeplinirii condiţiilor de participare la examen pentru respectarea dispoziţiilor art.18 - 21 din Statutul profesiei de avocat. 


(18) Cererea de restituire a taxei de înscriere la examen se depune la baroul la care s-a făcut înscrierea, care o va înainta de îndată INPPA.


(19) Cererea se soluţionează de INPPA în termen de 30 de zile de la comunicarea acesteia de către barou la INPPA. 


(20) Cu cel mult 15 zile înainte de data începerii examenului, consiliile barourilor vor preda Comisiei de examen dosarele candidaţilor, inclusiv rezultatele verificării îndeplinirii condiţiilor de înscriere la examen, conform competenţelor stabilite prin prezentul Regulament. 


(21) În situaţii deosebite, temeinic justificate, la sesizarea centrului de examen, Comisia Permanentă a U.N.B.R. poate admite depunerea dovezii privind promovarea examenului de licenţă sub forma unei adeverinţe provizorii emise de unitatea de învăţământ superior, chiar după expirarea termenului prevăzut la alin. (5). 
Secţiunea 3

Comisiile de examen



  

Art. 8. - Comisia de examen este desemnata de Comisia Permanentă a U.N.B.R., pe baza propunerilor barourilor, cu cel puţin 15 zile înaintea datei fixate pentru desfăşurarea examenului.

Art.9. - (1) Comisia de examen este compusă din: Comisia de organizare a examenului, Comisia de elaborare a subiectelor la testul tip grilă, Comisia de elaborare a subiectelor la probele practice, cu caracter aplicativ, Comisia de soluţionare a contestaţiilor la barem la testul tip grilă şi la probele practice cu caracter aplicativ, Comisia de corectare a lucrărilor şi Comisia de soluţionare a contestaţiilor la testul tip grilă şi la proba practică cu caracter aplicativ. Fiecare comisie este compusă din subcomisii potrivit disciplinelor de examen.


(2) Nu vor fi numite în comisii persoanele care au soţul sau soţia, rude sau afini până la gradul al patrulea inclusiv în rândul candidaţilor. Toţi membrii comisiilor vor completa în acest sens declaraţii pe propria răspundere. 

(3) Dacă incompatibilitatea prevăzută la alin. (2) se iveşte ulterior desemnării membrilor comisiilor, membrul în cauză are obligaţia să se retragă şi să comunice de îndată această situaţie preşedintelui comisiei, în vederea înlocuirii sale.


(4) Incompatibilităţile prevăzute la alin. (2) şi (3) se aplică şi persoanelor prevăzute la art.10 alin.(1) şi (2). 


(5) Membrii comisiei de organizare a examenului nu pot face parte din celelalte comisii.


(6) Membrii Comisiei de elaborare a subiectelor la testul tip grila nu vor putea face parte din Comisia de soluţionare a contestaţiilor la testul tip grilă.


(7) Membrii Comisiei de elaborare a subiectelor la proba teoretică cu caracter aplicativ nu vor putea face parte din Comisia de soluţionare a contestaţiilor pentru aceasta probă.


(8) Membrii Comisiei de soluţionare a contestaţiilor la barem la testul tip grilă şi la subiectele probei teoretice cu caracter aplicativ pot face parte din Comisia de elaborare a subiectelor.


(9) Calitatea de membru al Comisiei de corectare a lucrărilor este incompatibilă cu cea de membru al Comisiei de soluţionare a contestaţiilor la această probă.


(10) Cazurile de incompatibilitate prevăzute anterior sunt de strictă interpretare.


Art.10. - (1) Preşedintele Comisiei de examen este desemnat de Comisia Permanentă a U.N.B.R. 

(2) Vicepreşedinţii Comisiei de examen sunt directorul executiv al INPPA şi directorii centrelor teritoriale INPPA unde se desfăşoară examenul.

(3) Comisia de examen se compune din avocaţi definitivi, cu reputaţie neştirbită, care au deprinderi de verificare a cunoştinţelor de specialitate prevăzute în materiile de examen, inclusiv lectori ai INPPA, în condiţiile prevăzute de lege. 


(4) Supravegherea în perioada desfăşurării probelor de examen este asigurată, de regulă, de personal cu activitate didactică, cu aptitudini în coordonarea activităţilor de examen, angajat pe baza de convenţie încheiată cu centre universitare de profil juridic din cadrul Facultăţilor de Drept agrementate de U.N.B.R., potrivit hotărârilor adoptate de organele profesiei în conformitate cu Regulamentul de organizare şi funcţionare a UNBR şi de desfăşurare a şedinţelor Consiliului U.N.B.R.. 


(5) Pentru redactarea şi corectarea lucrărilor la testul tip grilă se încheie convenţii cu societăţi/persoane specializate în activitatea respectivă, cu respectarea  confidenţialităţii datelor primite în cursul examenului.


Art.11. - Comisia de organizare a examenului este desemnată distinct de Comisia Permanentă a U.N.B.R. dintre avocaţii propuşi de barouri - lectori ai I.N.P.P.A., îşi desfăşoară activitatea sub coordonarea vicepreşedinţilor Comisiei de examen şi are, în principal, următoarele atribuţii:  
a. verifică îndeplinirea condiţiilor de înscriere prevăzute la art. 2;
b. centralizează dosarele candidaţilor, întocmeşte şi afişează lista candidaţilor care îndeplinesc condiţiile de înscriere la examen, afişează lista finală a candidaţilor admişi pentru susţinerea examenului; 
c. controlează şi îndrumă acţiunile privind organizarea şi desfăşurarea examenului, identifică şi, după caz, pregăteşte spaţiile adecvate pentru susţinerea probelor de examen, procură necesarul de rechizite, serviciile de asistenţă medicală pe parcursul desfăşurării examenului şi de pază necesare pentru păstrarea ordinii publice la locurile de examinare şi de evaluare a candidaţilor, asigură formalităţile necesare acoperirii cheltuielilor de transport, cazare şi diurnă, după caz, pentru membrii comisiilor; 

d. asigură paza subiectelor şi a lucrărilor scrise, la sediul comisiei şi în timpul transportului acestora;

e. asigură confecţionarea ştampilelor-tip, numerotate, pentru examen; 

f. instruieşte cu 24 - 48 de ore înaintea datei examenului persoanele care asigură supravegherea în sălile de examen, responsabili de sală şi supraveghetori, numiţi prin hotărâre a preşedintelui comisiei de examen;

g. preia de la preşedintele Comisiei de elaborare a subiectelor, subiectele pentru probele scrise şi baremurile de evaluare şi de notare, în plicuri distincte, închise şi sigilate;

h. păstrează în condiţii de deplină siguranţă subiectele şi baremurile de evaluare şi notare;

i. coordonează multiplicarea subiectelor pentru probele scrise, în funcţie de numărul candidaţilor, sigilând apoi plicurile conţinând necesarul de subiecte pentru fiecare sală;

j. repartizează candidaţii pe săli, pentru probele scrise, în ordine alfabetică, dispune afişarea listelor respective cu cel puţin 24 de ore înainte de fiecare probă, pe pagina de web a INPPA, la centrele de examen, precum şi pe uşile sălilor în care se desfăşoară probele;

k. distribuie candidaţilor subiectele multiplicate pentru probele scrise;

l. afişează baremul de evaluare şi notare la localurile de examen după încheierea fiecărei probe scrise şi asigură publicarea acestuia pe pagina de web a INPPA;

m. organizează transportul lucrărilor scrise de la localurile de desfăşurare a examenului la centrele de examen şi răspunde de securitatea acestora;

n. ia măsuri pentru ca în spaţiile în care se desfăşoară probele scrise de examen să nu pătrundă persoane străine, neautorizate de comisie sau neprevăzute de prezentul regulament; 

o. calculează mediile generale şi întocmeşte listele finale;

p. asigură respectarea procedurii de evaluare şi notare;

q. analizează desfăşurarea şi rezultatele examenului şi prezintă concluziile Consiliului UNBR;

r. informează de îndată Preşedintele comisiei de examen cu privire la orice situaţie deosebită a cărei rezolvare nu este prevăzută în prezentul regulament, precum şi cu privire la orice situaţie care impune anularea unor subiecte, cum ar fi: pierderea, deteriorarea sau desecretizarea unui subiect;

s. asigură afişarea şi publicarea simultană pe pagina web a INPPA;

t. propune Consiliului UNBR eventualele modificări în modul de organizare şi desfăşurare a examenului;

u. exercită orice alte atribuţii necesare bunei desfăşurări a examenului. 


Art. 12. - (1) Vicepreşedinţii Comisiei de examen repartizează sarcinile ce revin membrilor Comisiei de organizare a examenului, în vederea bunei desfăşurări a examenului, cu respectarea prevederilor art.13 din prezentul Regulament. 

(2) Fiecare membru al Comisiei  de examen poartă întreaga răspundere pentru realizarea atribuţiilor ce i-au fost repartizate, fără a avea  dreptul de a exercita alte atribuţii decât cele specifice  comisiei din care face parte, ori cele  care i-au fost repartizate.


(3) Preşedintele Comisiei de examen coordonează şi controlează aducerea la îndeplinire a acestor sarcini.

Art. 13. - (1) Membrii celorlalte comisii de examen vor fi numiţi, la propunerea barourilor, de regulă, dintre persoanele care au fost înscrise în baza de date ale UNBR ca având experienţă în elaborarea subiectelor si verificarea cunoştinţelor de specialitate ale candidaţilor precum şi experienţă privind metodele şi tehnicile de evaluare. 

(2) Desemnarea membrilor comisiilor de examen se face pe baza consimţământului scris exprimat anterior.


(3) Membrii Comisiei de examen vor încheia contracte prin care se vor prevedea modalităţile de plată precum şi atribuţiile şi obligaţiile ce le revin potrivit dispoziţiilor prezentului Regulament.


(4) Contractele de participare la comisii se semnează de către Preşedintele Comisiei de organizare a examenului sau de către un alt membru al acestei comisii, desemnat de către preşedinte.


(5) Declaraţiile şi contractele de participare in comisii se centralizează de Comisia de organizare a examenului si se păstrează alături de celelalte documente de concurs.


Art. 14. - (1) Comisia de elaborare a subiectelor la testul tip grila si Comisia de elaborare a subiectelor la proba teoretica si cu caracter aplicativ sunt compuse numai din membri desemnaţi, ca atare, pentru fiecare disciplină de examen în parte (subcomisii de examen), de către Preşedintele Comisiei de examen, pe baza propunerilor făcute de barouri şi aprobate de Comisia Permanentă a U.N.B.R.

(2) O persoană nu poate elabora subiecte decât la o singură materie de examen. Nu exista incompatibilitate între calitatea de membru al comisiei de elaborare a subiectelor la testul tip grila şi cea de membru al Comisiei de elaborare a subiectelor la proba teoretica, la aceeaşi materie de examen.


(3) Comisiile de elaborare a subiectelor la testul tip grilă şi la proba teoretica cu caracter aplicativ au în principal următoarele atribuţii: 

a. elaborarea subiectelor de examen, cu respectarea următoarelor reguli: 

· subiectele să fie în concordanţă cu tematica şi bibliografia aprobate şi publicate de Consiliul UNBR; 

· subiectele să asigure o cuprindere echilibrată a materiei studiate şi să aibă grad de complexitate corespunzător conţinutului tematicii şi bibliografiei;

· timpul necesar rezolvării subiectelor să nu depăşească timpul alocat desfăşurării probei de examen;

· să se asigure unitatea de evaluare la nivelul întregului examen;

· sa nu conţină probleme controversate în doctrina sau practica;

· la proba teoretica si cu caracter aplicativ, subiectele să urmărească şi verificarea capacitaţii candidaţilor de a utiliza cunoştinţele teoretice în cadrul unui caz practic.

b. predarea către Preşedintele comisiei de examen, a subiectelor, în plicuri sigilate, cu cel puţin 12 ore înainte de desfăşurarea probelor scrise; 

c. elaborarea baremului pentru subiecte şi a unui ghid de corectare (in cazul probei teoretice si cu caracter aplicativ), pentru asigurarea unităţii de apreciere şi evaluare din partea membrilor Comisiei de corectare a lucrărilor.


Art. 15. - (1) Comisia de soluţionare a contestaţiilor la testul tip grilă soluţionează, sub coordonarea preşedintelui comisiei de examen şi cu consultarea membrilor Comisiei de elaborare a subiectelor la testul tip grila, contestaţiile la barem si adopta baremele definitive, care se publica pe paginile web ale U.N.B.R. si INPPA.


(2) Comisia de soluţionare a contestaţiilor la testul tip grila dispune reverificarea lucrărilor a căror punctare iniţială a fost contestată şi acordă punctajul conform baremelor de evaluare  definitive.

Art.16. - (1) Comisia de corectare a lucrărilor la proba teoretica si cu caracter aplicativ este compusa din membri desemnaţi pentru fiecare disciplina de examen şi va proceda la evaluarea şi corectarea lucrărilor în condiţiile stabilite prin prezentul Regulament.

(2) Activitatea de corectare a lucrărilor este confidenţială. Pe perioada corectării lucrărilor, fiecare membru al Comisiei de corectare a lucrărilor este responsabil  pentru  securitatea lucrărilor de examen şi a actelor întocmite în legătură cu corectarea acestora.


(3) După finalizarea corectării, lucrările sunt predate pe bază de proces – verbal Preşedintelui Comisiei de examen sau altui membru al comisiei desemnat de acesta.

Art. 17. - (1) Comisia de soluţionare a contestaţiilor la proba teoretica si cu caracter aplicativ se constituie din subcomisii pentru fiecare materie de examen în parte.

(2) Comisia de soluţionare a contestaţiilor are următoarele atribuţii: 

a) soluţionarea contestaţiilor la baremul de corectare a lucrărilor elaborate la probele scrise;

b) soluţionarea contestaţiilor formulate împotriva rezultatelor obţinute la fiecare dintre probele de examen.

Secţiunea 4

Desfăşurarea examenului


Art. 18. - Examinarea candidaţilor constă în susţinerea de probe scrise. 


Probele scrise se desfăşoară în doua etape:

- prima etapă, constă în susţinerea unui test grilă pentru verificarea cunoştinţelor teoretice;

- a doua etapă, constă în susţinerea unei probe scrise pentru verificarea cunoştinţelor teoretice şi aptitudinilor de a aplica aceste cunoştinţe în cazuri practice.


Art.19. - (1) Testul grilă pentru verificarea cunoştinţelor teoretice cuprinde 100 de întrebări la materiile prevăzute la art.5 alin. (2) lit. a). 


(2) Tezele de examen cuprind aceleaşi întrebări, care pot fi amplasate într-o ordine diferită, astfel încât să se evite distribuirea tezelor cu cuprins identic candidaţilor alăturaţi.

(3) Timpul necesar pentru formularea răspunsurilor la întrebările din chestionarul de examen este cel stabilit de Comisia de elaborare a subiectelor şi nu poate depăşi 4 ore socotite din momentul în care s-a încheiat distribuirea testelor pentru toţi candidaţii.

(4) La testul grilă pentru verificarea cunoştinţelor teoretice fiecare răspuns corect primeşte un punct. 


(5) Evaluarea lucrărilor la testul grilă se realizează prin procesare (scanare) electronică.


(6) Evaluarea lucrărilor la testul grilă se poate efectua într-un singur centru de examen, conform hotărârii Comisiei Permanente a U.N.B.R.


Art.20. - La proba teoretică şi cu caracter aplicativ pot participa numai candidaţii care au obţinut calificativul ,,Admis” la testul tip grilă.


Art.21. - (1) Proba teoretică şi cu caracter aplicativ constă în tratarea unui/unor subiect(e) teoretic(e) şi soluţionarea unui/unor caz(uri) practic(e) la fiecare materie din cele prevăzute la art. 5 alin. (2) lit. b), pe baza cunoştinţelor teoretice ale candidatului.


(2) Proba teoretică şi cu caracter aplicativ se desfăşoară în doua zile (între zilele de examen poate exista pauză);

a) în prima zi, drept civil şi drept procesual civil;

b) în a doua zi, drept penal şi procesual penal.


(3) Tezele la disciplinele de examen din aceeaşi zi se vor redacta separat, pe foi de examen distincte, fără a fi permisă tratarea subiectelor de la o materie de examen pe foaia de examen destinată tratării celeilalte materii.


(4) Timpul necesar pentru formularea răspunsurilor este cel stabilit de Comisia de elaborare a subiectelor; acesta nu poate fi mai scurt de 2 ore şi nici nu poate depăşi 4 ore (pentru două discipline grupate în aceeaşi zi) socotite din momentul în care s-a încheiat distribuirea subiectelor pentru toţi candidaţii.

Art. 22. - Se interzice candidaţilor ca, pe timpul desfăşurării probelor de examen, să comunice între ei sau să deţină asupra lor orice surse de informare şi mijloace de comunicare, de orice fel, cu excepţia celor specific autorizate de comisia de examen, sub sancţiunea eliminării din examen pentru fraudă.


Art.23. - (1) Accesul candidaţilor în sălile de examen pentru susţinerea probelor este permis numai pe baza unui act de identitate, până la ora stabilită de comisia de examen cel mai târziu până la momentul deschiderii plicului în care se află tezele de examen. 


(2) În vederea elaborării lucrărilor scrise candidaţii folosesc numai cerneală sau pix cu pastă de culoare albastră/neagră. In cazul probei cu testul grila, întrucât evaluarea lucrărilor se face electronic, în vederea rezolvării lucrărilor scrise candidaţii folosesc numai pix cu pastă de culoare neagră, distribuit la intrarea în sala de examen. 


(3) Candidaţii ocupă locurile în sălile de examen la probele scrise în ordine alfabetică, conform listelor afişate. Fiecare candidat primeşte o foaie de examen tipizată, cu ştampila comisiei de examen, pe care îşi scrie cu majuscule numele şi prenumele şi completează citeţ celelalte date. Colţul foii de examen va fi lipit şi ştampilat la momentul predării lucrării, numai după ce persoanele care supraveghează sala de examinare au verificat identitatea candidaţilor şi completarea corectă a tuturor datelor prevăzute şi după ce responsabilii de sală au semnat în interiorul porţiunii care urmează a fi sigilată. Foile de examen cuprinzând testele grilă vor fi redactate şi distribuite astfel încât în raport de aşezarea în sală a candidaţilor să se excludă posibilitatea ca foile de examen ale candidaţilor alăturaţi să fie identice. 


(4) Din momentul deschiderii plicului în care se află subiectele de examen niciun candidat nu mai poate intra în sală şi niciun candidat nu poate părăsi sala decât dacă predă lucrarea scrisă şi semnează de predarea acesteia. Candidaţii care nu se află în sală în momentul deschiderii plicului pierd dreptul de a mai susţine proba respectivă. 


(5) Pe toată durata desfăşurării probei este interzisă părăsirea sălii de examen de către candidaţi. În cazuri excepţionale, dacă un candidat este nevoit să părăsească temporar sala, el trebuie să fie însoţit de un supraveghetor până la înapoierea în sala de examen. 


(6) Niciun membru al comisiei de examen nu poate părăsi localul de examen şi nu poate comunica în exterior conţinutul subiectelor de examen până la încheierea probei scrise. 


Art. 24. - (1) Pe parcursul desfăşurării probelor de examen membrii comisiei de examen şi supraveghetorii de săli nu pot da candidaţilor indicaţii sau informaţii referitoare la rezolvarea testului grila/subiectelor la proba teoretica cu caracter aplicativ şi nu pot aduce modificări acestora şi baremului de evaluare şi notare. Orice nelămurire legată de subiecte se soluţionează numai de Comisia de elaborare a subiectelor. 


(2) În cazul în care unii candidaţi doresc să îşi transcrie lucrarea, fără să depăşească timpul stabilit, primesc alte formulare tipizate. Acest lucru este consemnat de către supraveghetori în procesul-verbal de predare-primire a lucrărilor scrise. Colile folosite iniţial se anulează pe loc de către supraveghetori, menţionându-se pe ele "Anulat", se semnează de 2 supraveghetori şi se păstrează în condiţiile stabilite pentru lucrările scrise. 


(3) Fiecare candidat primeşte atâtea formulare tipizate câte îi sunt necesare. 


(4) La expirarea timpului acordat candidaţii predau lucrările sub semnătură în faza în care se află, fiind interzisă depăşirea timpului stabilit. Ultimii 3 candidaţi rămân în sală până la predarea ultimei lucrări. 


(5) Toţi candidaţii semnează, la momentul predării lucrărilor, în procesele-verbale de predare-primire a acestora. 


(6) Vicepreşedintele Comisiei de examen sau alt membru al Comisiei desemnat de Preşedintele Comisiei de examen preia lucrările sub semnătură de la supraveghetori, după care le predă pe bază de proces-verbal fiecărui membru al Comisiei de examen desemnat să evalueze lucrările. 


(7) Frauda atrage eliminarea imediată din examen. Se va considera ca fiind fraudă oricare dintre următoarele:

· înscrierea numelui candidatului pe foaia de examen în afara rubricii care se sigilează şi orice alte semne distinctive care ar permite identificarea lucrării;

· copierea de la alţi candidaţi;

· comunicarea, prin orice mijloace, cu persoane aflate în afara sau în interiorul sălii de examinare;

· deţinerea de tipărituri sau alte înscrisuri conţinând surse de informare privind materia de examen, indiferent dacă acestea au fost sau nu utilizate în timpul examenului;

· deţinerea de mijloace electronice de comunicare sau de informare sau care permit comunicarea sau informarea, indiferent de natura acestora (telefoane mobile, PDA-uri, notebook-uri, ceasuri etc.) şi indiferent dacă acestea au fost sau nu utilizate în timpul examenului;

· înlocuirea lucrării scrise redactate la examen cu o lucrare pregătită anterior intrării la examen;

· substituirea de persoană.

(8) În cazurile prevăzute la alin. (7) de mai sus,  frauda şi modul de realizare a acesteia vor fi consemnate într-un proces - verbal ce se va întocmi pe loc de către responsabilul de sală iar lucrarea se va anula cu menţiunea "Fraudă". Procesul-verbal va fi comunicat Comisiei de organizare a examenului, care va elibera candidatului o copie, la cererea acestuia. 


(9) Pentru fiecare sală de examen se întocmeşte un proces-verbal, semnat de responsabilul de sală şi de supraveghetori, cuprinzând numărul candidaţilor înscrişi şi prezenţi precum şi numele responsabilului de sală şi al supraveghetorilor.

Secţiunea 5

Bareme. Corectare. Contestaţii. Rezultate finale.


Art.25. - (1) Baremul de evaluare şi notare stabilit de membrii Comisiei de elaborare a subiectelor desemnaţi pentru fiecare materie de examen, se afişează la localul de examen şi se publică pe pagina web a U.N.B.R. şi INPPA, după încheierea probei privind testul grilă.

(2) În termen de 24 de ore de la afişare candidaţii pot face contestaţii la barem, care se depun la sediul INPPA sau, după caz, la centrul unde se desfăşoară examenul. 

(3) Contestaţiile se soluţionează de Comisia de soluţionare a contestaţiilor la testul tip grila, în cel mult 48 de ore de la expirarea termenului de contestare. Baremele definitive stabilite în urma soluţionării contestaţiilor se publică de îndată pe pagina web a INPPA şi la sediul acesteia, precum şi la localurile unde se desfăşoară examenul. Soluţiile se motivează în termen de 3 zile, calculate începând de la termenul prevăzut pentru finalizarea soluţionării contestaţiilor.

(4) În situaţia în care, în urma soluţionării contestaţiilor la barem, se apreciază că răspunsul corect la una dintre întrebări este altul decât cel indicat în barem, punctajul corespunzător întrebării se acordă numai candidaţilor care au indicat răspunsul corect stabilit prin baremul definitiv.

(5) În situaţia in care, în urma soluţionării contestaţiilor la barem, se apreciază că răspunsul corect indicat în baremul iniţial nu este singurul corect, punctajul corespunzător întrebării respective se acordă pentru oricare dintre cele două variante de răspuns stabilite ca fiind corecte prin baremul definitiv.

(6) În situaţia in care, în urma soluţionării contestaţiilor la barem, se anulează una sau mai multe întrebări din testul-grilă, punctajul corespunzător întrebării/întrebărilor anulate se acordă tuturor candidaţilor.

Art.26. - Rezultatele la testul – grilă se publică simultan pe paginile de web ale U.N.B.R. şi INPPA şi se transmit în vederea afişării la centrul/centrele de desfăşurare a examenului.

Art.27. - (1) Candidaţii pot contesta punctajul obţinut la testul tip grilă.

(2) Contestaţiile se depun în 24 de ore de la afişarea rezultatelor la centrul unde se desfăşoară examenul.

(3) În vederea soluţionării contestaţiilor, lucrările se renumerotează şi se resigilează, fiind înscrise într-un borderou separat.

(4) Lucrările se predau comisiei de soluţionare a contestaţiilor la testul tip grilă, însoţite de un borderou de predare – primire în care se menţionează numărul de ordine al lucrărilor.

(5) Punctajul acordat de comisia de soluţionare a contestaţiilor la testul tip grilă este definitiv.

(6) După primirea rezultatelor de la comisia de soluţionare a contestaţiilor, comisia de organizare a examenului întocmeşte lista finală cu calificativele obţinute de candidaţi la testul tip grilă, care se publică pe pagina web  a U.N.B.R. şi INPPA şi se afişează la centrul/centrele de examen.

Art.28. - (1) Baremul de evaluare şi notare, stabilit de membrii Comisiei de elaborare a subiectelor desemnaţi pentru fiecare materie de examen la proba teoretică şi cu caracter aplicativ, se afişează la localul de examen după încheierea probei. 

(2) În termen de 24 de ore de la afişare candidaţii pot face contestaţii la barem, care se soluţionează de Comisia de elaborare a subiectelor, în plenul său, în cel mult 48 de ore de la expirarea termenului de contestare. 

(3) Soluţiile se motivează în termen de 3 zile, calculate începând de la termenul prevăzut pentru finalizarea soluţionării contestaţiilor. 

(4) Baremul stabilit în urma soluţionării contestaţiilor se publică pe paginile web ale U.N.B.R. şi INPPA şi se afişează la centrul/centrele de examen.

Art.29. - (1) După soluţionarea tuturor contestaţiilor privitoare la baremul afişat, corectarea lucrărilor se face, separat, de către 2 membri ai Comisiei de corectare, pentru fiecare dintre materiile de examinare. 

(2) Corectarea şi notarea lucrărilor se face cu respectarea baremelor de evaluare şi de notare şi a ghidurilor de corectare stabilite de redactorul subiectelor, ori de Comisia de elaborare a subiectelor, în caz de admitere a contestaţilor privind baremul de corectare. 

Art.30. - (1) Lucrările scrise se notează, pentru fiecare dintre materiile de examinare, cu note de la 1 la 10, cu două zecimale. Corectarea şi notarea pe baza baremului se înregistrează în borderouri de notare separate, în care fiecare lucrare va figura cu un număr de identificare, aplicat înainte de începerea operaţiunilor de corectare. 

(2) Notarea fiecărei lucrări pe borderou se face de către fiecare corector. Borderoul va fi semnat de ambii corectori, pe fiecare pagină. Nota finală la fiecare materie o reprezintă media celor două note acordate şi va fi evidenţiată, corespunzător, pe borderou şi consemnată, ca atare, sub semnătura ambilor corectori, pe lucrarea scrisă corectată.

(3) Dacă între notele acordate şi menţionate pe borderou, pentru aceeaşi lucrare, diferenţa este mai mare de un punct, nota finală va fi stabilită de o comisie formată din cei 2 corectori şi un arbitru desemnat dintre ceilalţi corectori de către Preşedintele Comisiei de examen, prin tragere la sorţi, consemnată într-un proces verbal distinct, subscris de Preşedintele Comisiei de examen şi de cei doi corectori.

(4) Nota dată la reevaluare se consemnează într-un borderou de notare distinct, sub semnătura celor 3 membri ai comisiei de reevaluare, şi se trece pe lucrare, sub semnătură, de către cei 3 corectori. Nota 1 se acordă atunci când punctajul obţinut de candidat, ca medie sau în urma reevaluării, este mai mic sau egal cu această notă. 

(5) Pe timpul corectării, colţul lucrării nu se desigilează. Notele acordate se înscriu în borderou sub semnătura celor care le-au acordat şi apoi pe lucrare, în rubrica specială a foii de concurs, sub semnătură, de către corectori. 

(6) După ce toate lucrările scrise au fost corectate şi notate, iar notele au fost înscrise pe lucrări, acestea se deschid în prezenţa preşedintelui comisiei de examen, iar notele finale se înregistrează imediat în borderourile de examen. 

(7) Mediile aritmetice vor fi calculate cu două zecimale. 

Art.31. - (1) Rezultatele examenului la proba teoretica şi cu caracter aplicativ se afişează la Centrul de evaluare a examenului, imediat după terminarea evaluării la toate materiile, cu menţionarea datei şi orei afişării.

(2) Afişarea se constată prin proces verbal semnat de Preşedintele comisiei de examen.

Art.32. - (1) Candidaţii pot contesta nota obţinută la probele scrise. Contestaţia se depune la Centrul de evaluare a examenului în termen de 48 de ore de la afişare. Contestaţiile se pot înregistra şi prin fax.  

(2) Contestaţiile se soluţionează de către Comisia de contestaţii. Lucrările Comisiei de contestaţii încep în cel mult 3 zile de la expirarea termenului prevăzut la alin. (1). 
Art.33. - (1) În vederea soluţionării contestaţiilor, lucrările scrise vor fi resigilate şi renumerotate, fiind înscrise într-un borderou separat. 

(2) Fiecare lucrare a cărei notă iniţială a fost contestată se recorectează de către 2 membri ai Comisiei de soluţionare a contestaţiilor. 

(3) În cazul în care se constată o diferenţă mai mare de un punct între notele celor 2 corectori şi cel puţin una dintre note este minimum 5 sau dacă diferenţa dintre media stabilită de Comisia de corectare şi de Comisia de soluţionare a contestaţiilor este mai mare de 1,5 puncte, în favoarea candidatului, nota finală va fi stabilită de o comisie formată din cei 2 corectori membri ai Comisiei de soluţionare a contestaţiilor şi un arbitru desemnat dintre ceilalţi corectori prin tragere la sorţi de către Preşedintele Comisiei de examen. 

(4) Decizia comisiei de contestaţii este definitivă. 

(5) Nota acordată la contestaţii nu poate fi mai mică decât nota contestată.


Art.34. - (1) Lista cuprinzând rezultatele finale ale examenului se publică simultan la centrul/centrele de desfăşurare a examenului şi paginile web ale UNBR şi INPPA. 


(2) Pentru primirea în profesia de avocat candidatul trebuie să obţină cel puţin media 7 (şapte), cu condiţia ca la fiecare disciplina la proba teoretica şi cu caracter aplicativ nota obţinută să fie cel puţin 5 (cinci).

Capitolul III

Examenul de primire în profesia de avocat a persoanelor care au absolvit examenul de definitivat în alte profesii juridice în vederea dobândirii titlului profesional de avocat definitiv

Secţiunea 1

Modalitatea de examinare.

Art.35. - (1) Examenul se organizează anual. 


(2) Examenul constă în susţinerea unor probe scrise la următoarele materii: 

· organizarea şi exercitarea profesiei de avocat;

· drept civil;

· drept procesual civil;

· drept penal;

· drept procesual penal.

(3) Subiectele vor urmări verificarea cunoştinţelor teoretice şi practice ale candidaţilor privind organizarea, exercitarea şi deontologia profesiei de avocat precum şi deprinderile şi aptitudinile acestora privind aplicarea în practică, în forme şi modalităţi specifice exercitării profesiei de avocat, a cunoştinţelor teoretice, a doctrinei şi a jurisprudenţei din materiile de examen. 
(4) Notarea se va realiza pentru fiecare disciplină în parte, cu note de la 1 la 10. Vor fi declaraţi admişi candidaţii care vor obţine cel puţin nota 5,00 la fiecare disciplină în parte şi o medie generală de cel puţin 7,00.
Secţiunea 2

Înscrierea la examen

Art.36. - (1) Data, centrul de evaluare, metodologia, calendarul de desfăşurare a examenului, taxa de înscriere, tematica şi bibliografia de examen se stabilesc prin hotărârea Consiliului UNBR. 


(2) Data, centrul de evaluare, taxa de înscriere şi modalitatea de plată vor fi publicate pe pagina web a UNBR şi vor fi anunţate într-un ziar de mare tiraj cu cel puţin 60 de zile înainte de data stabilită pentru examen. În termen de cel mult 5 zile de la publicare, fiecare barou va anunţa, prin publicare într-un ziar local şi pe pagina web a baroului, organizarea examenului şi informaţiile necesare înscrierii la examen.


(3) Cererile de înscriere tipizate vor fi editate de barouri, după modelul cuprins la Anexa 2. 


(4) La înscrierea candidaţilor, barourile vor pune la dispoziţia acestora cererea tipizată, şi, la cerere, contra cost, tematica şi bibliografia stabilite pentru examen (Anexa nr. 3). 


(5) Cererea de înscriere la examen însoţită de actele menţionate la alin. (7), care formează dosarul de înscriere la examen, se depune de candidat, în două exemplare, cu cel puţin 25 de zile înainte de data examenului la sediul baroului în care candidatul doreşte să exercite profesia.


(6) Cererea va fi însoţită de o declaraţie din care rezultă că în cazul în care va fi declarat admis, candidatul înţelege că nu poate să se înscrie în alt barou decât cel la care a depus cererea de înscriere la examen. Un exemplar al cererii, însoţită de diploma de licenţă şi foaia matricolă, în copie legalizată şi alte acte originale se păstrează la barou. Celălalt exemplar va cuprinde acte depuse în copii certificate pentru conformitate, şi se înaintează la centrul de examen din cadrul INPPA sau la sediul central al INPPA, la care este arondat baroul la care s-a depus cererea. 

(7) La cererea de înscriere la examen se anexează următoarele acte: 
· certificatul de naştere, în copie legalizată;

· actul de identitate, în copie;

· diploma de licenţă în copie legalizată; în cazul în care diploma de licenţă s-a obţinut după anul 1995, se va depune şi copia legalizată a foii matricole eliberată de facultatea absolvită; 

· dovada de plată a taxei de înscriere la examen, în original;

· certificatul de cazier judiciar, eliberat cu cel mult 15 zile înainte de data depunerii cererii; 

· certificat privind starea de sănătate a candidatului, incluzând şi o evaluare psihiatrică; certificatul se eliberează de entităţile desemnate de către consiliile barourilor şi vor fi menţionate în anunţul de examen făcut de fiecare barou;
· dovada promovării, în condiţiile prevăzute prin prezentul Regulament, a examenului de definitivare în funcţia juridică îndeplinită anterior;
· certificat eliberat de baroul competent în care solicitantul a mai fost înscris în profesie, care să ateste cauzele încetării calităţii de avocat ori, dacă este cazul, motivele respingerii unei cereri anterioare de primire în profesie. 

(8) Verificarea îndeplinirii condiţiilor de primire în profesia de avocat, prevăzute de Lege şi Statutul profesiei, cu excepţia condiţiei prevăzute la art. 2 alin. (4) se realizează de consiliul baroului la care se înregistrează cererea de primire în profesie.  

(9) Rezultatele verificării se validează de consiliul baroului şi se afişează la sediul baroului  cel mai târziu cu 20 zile înainte de data examenului. 


(10) Candidaţii respinşi în urma verificării pot formula contestaţii în termen de 24 de ore de la afişarea listei la sediile barourilor. 


(11) Contestaţiile se depun la sediile barourilor şi se înaintează, de îndată, Comisiei de examen.

(12) Contestaţiile se soluţionează, prin hotărâre definitivă, de către Comisia de examen cel mai târziu în 48 de ore de la primirea contestaţiilor. 

(13) Rezultatele soluţionării contestaţiilor sunt definitive şi se comunică barourilor, care vor proceda la afişarea acestora.


(14) Cu cel mult 10 zile înainte de data examenului, Comisia de examen, prin membrii anume desemnaţi, va finaliza verificările privind îndeplinirea condiţiilor prevăzute la art. 2 alin. (4). În situaţia în care se constată neîndeplinirea de către candidat a condiţiilor prevăzute la art. 2 alin. (4), Comisia de examen va comunica, de îndată, rezultatul verificării candidatului aflat într-o astfel de situaţie. Contestaţia la rezultatul verificării va fi formulată în cel mult 24 de ore de la comunicare şi va fi soluţionată de Preşedintele comisiei de examen în cel mult 24 de ore. Rezultatul soluţionării contestaţiei este definitiv.

(15) Cuantumul taxei de înscriere la examen se stabileşte prin hotărârea Consiliului UNBR, în funcţie de cheltuielile necesare pentru organizarea examenului. Taxa de înscriere la examen se poate achita prin orice instrument de plată, cu menţiunea „Taxă examen primire în profesia de avocat - ………. anul ……, luna ………” în contul bancar al INPPA, menţionat în hotărârea Consiliului U.N.B.R pentru organizarea examenului de primire în profesie. 


(16) Din sumele astfel încasate, INPPA va repartiza prin ordin de plata sumele care vor avea destinaţia hotărâtă de Consiliul UNBR. 


(17) Taxa de înscriere la examen se restituie candidaţilor care nu s-au prezentat la susţinerea examenului din motive obiective, justificate cu acte doveditoare, în proporţia  stabilită prin hotărârea Consiliului UNBR, precum şi candidaţilor retraşi anterior afişării listelor cu rezultatele verificării îndeplinirii condiţiilor de participare la examen pentru respectarea dispoziţiilor art.18 - 21 din Statutul profesiei de avocat. 


(18) Cererea de restituire a taxei de înscriere la examen se depune la baroul la care s-a făcut înscrierea, care o va înainta de îndată la INPPA.


(19) Cererea se soluţionează în termen de 30 de zile de la înregistrare, respectiv de la comunicarea acesteia de către barou la INPPA. 


(20) Cu cel mult 15 zile înainte de data începerii examenului, consiliile barourilor vor preda Comisiei de examen dosarele candidaţilor, inclusiv rezultatele verificării îndeplinirii condiţiilor de înscriere la examen, conform competenţelor stabilite prin prezentul Regulament.

Secţiunea 3

Comisiile de examen.


Art.37. - Dispoziţiile art.10 – 16, 18 si 19 din Capitolul II, secţiunea 3 din prezentul regulament, se aplică în mod corespunzător.

Secţiunea 4

Desfăşurarea examenului


Art.38. - (1) Examinarea candidaţilor constă în susţinerea de probe scrise la următoarele discipline:

· organizarea şi exercitarea profesiei de avocat;

· drept civil;

· drept procesual civil;

· drept penal;

· drept procesual penal.


(2) Probele scrise au un caracter teoretic şi aplicativ şi presupun tratarea unui/unor subiect(e) teoretic(e) şi soluţionarea a câte unui caz practic la fiecare materie din cele prevăzute la alin. (1).


(3) Probele se desfăşoară în trei zile:

a) în prima zi, drept civil si drept procesual civil;

b) în a doua zi, organizarea şi exercitarea profesiei de avocat;

c) în a treia zi, drept penal şi procesual penal.


(4) Tezele la disciplinele de examen grupate în aceeaşi zi se vor redacta separat, pe foi de examen distincte.


(5) Timpul necesar pentru formularea răspunsurilor este cel stabilit de Comisia de elaborare a subiectelor; acesta nu poate fi mai scurt de 2 ore şi nici depăşi 4 ore (pentru doua discipline grupate în aceeaşi zi), socotite din momentul în care s-a încheiat distribuirea subiectelor pentru toţi candidaţii.
(6) Dispoziţiile art. 22 – 24 din Capitolul II, secţiunea 4 din prezentul regulament, se aplica în mod corespunzător.

Secţiunea 5

Bareme. Corectare. Contestaţii. Rezultate finale.


Art.39. - Dispoziţiile art. 28 – 34 din Capitolul II, secţiunea 5 din prezentul regulament, se aplica in mod corespunzător.

Capitolul IV 

Dispoziţii comune finale


Art.40. - (1) Consiliul UNBR poate mandata Comisia Permanentă a UNBR să exercite atribuţiile prevăzute de prezentul Regulament.


(2) Procedura de validare a examenului de către Consiliul UNBR va include obligatoriu analiza activităţii Comisiei Permanente a UNBR şi a INPPA privind organizarea şi desfăşurarea examenului.


Art.41. - Neînscrierea în barou, în termen de cel mult 2 ani de la data validării rezultatelor examenului, a candidatului declarat admis atrage decăderea acestuia din dreptul de a solicita înscrierea în barou.


Art.42. - Termenele prevăzute de prezentul regulament se calculează potrivit dispoziţiilor art. 101 din Codul de procedură civilă. 


Art. 43. - Pentru cazurile în care prezentul regulament stipulează că un document urmează să fie afişat la sediile UNBR / INPPA / barourilor / centrul de examen a examenului, anunţul se va afişa de îndată pe panoul de afişaj sau, după caz, pe/la uşa de intrare în sediul acestora.

Art.44. - (1) Lucrările de examen ale candidaţilor, împreună cu dosarul transmis către centrele INPPA, precum şi toate celelalte documente privind desfăşurarea examenului se arhivează şi se păstrează în arhiva INPPA / centrele INPPA pe o durată de doi ani. 


(2) În aceleaşi condiţii se păstrează şi un exemplar din dosarul de examen al candidaţilor admişi în profesie.


(3) Exemplarul dosarului de examen al candidaţilor admişi în profesie, aflat la barourile la care au fost depuse cererile de primire în profesie, va fi avut în vedere la soluţionarea  cererilor de înscriere în barou şi se păstrează după soluţionarea acestora, distinct, o perioadă de cinci ani. 


(4) Dosarele de examen ale candidaţilor respinşi / retraşi, aflate la barouri, care conţin acte originale / copii legalizate în original, se restituie la cererea acestora, în termen de maximum 5 ani de la data validării examenului, cu menţiunea preluării documentelor de către candidat.


Art.45. - (1) Prezentul regulament se completează cu dispoziţiile privind examenul de primire în profesia de avocat cuprinse în Legea nr. 51/1995 pentru organizarea şi exercitarea profesiei de avocat, republicată, cu modificările şi completările ulterioare şi în Statutul profesiei de avocat. 


(2) Orice alte dispoziţii privind examenul de primire în profesia de avocat, adoptate prin hotărâri ale Consiliului U.N.B.R., contrare prezentului Regulament, se abrogă.


Art.46. - „REGULAMENTUL – CADRU privind organizarea examenului de primire în profesia de avocat şi a examenului de obţinere a titlului profesional de avocat definitiv” adoptat prin Decizia Consiliului  nr. 268 din 22 septembrie 2007, republicată, se abrogă.
ANEXA nr. 1 la REGULAMENTUL – CADRU

MODELUL CERERII DE ÎNSCRIERE LA EXAMEN 

Nr. înregistrare ……….. data ……………….
Baroul …………………………………….……
CERERE
de înscriere pentru participarea la examenul de primire în profesia de avocat si de admitere în

cadrul Institutului Naţional pentru Pregătirea si Perfecţionarea Avocaţilor – INPPA
(exclusiv pentru dobândirea calităţii de avocat stagiar)

Sesiunea ……………….. / anul …… în vederea înscrierii ulterioare în Baroul ………………..


1. Subsemnatul (numele, iniţiala tatălui, prenumele)……………………………………………….


, fiul/fiica lui ……………….. şi al

………….…………, domiciliat în (str. nr. bl. sc. et. ap. jud. sect. localitate)…………………………………..…..


, cod numeric personal
, legitimat prin CI/BI, …………… eliberat de ……………….. telefon/fax: ………………………., e-mail: ……………….

solicit înscrierea la examenul de primire în profesia de avocat pentru dobândirea titlului profesional de avocat stagiar – sesiunea ……………………………. 


2. Menţionez că sunt licenţiat în drept conform diplomei de licenţă nr. …………… din data ………….. eliberată de Universitatea …………………… Facultatea ………………………….. 


3. Declar pe propria răspundere, sub sancţiunea prevăzută de lege pentru declaraţii false, că nu mă aflu în nici unul dintre cazurile de nedemnitate prevăzute la art. 13 din Legea nr. 51/1995 pentru organizarea şi exercitarea profesiei de avocat. 


4. Declar pe propria răspundere, sub sancţiunea prevăzută de lege pentru declaraţii false, că nu mă aflu în nici unul dintre cazurile de incompatibilitate prevăzute la art. 14 din Legea nr. 51/1995 pentru organizarea şi exercitarea profesiei de avocat / declar că mă angajez să renunţ la orice stare de incompatibilitate, în cel mult două luni de la data afişării rezultatului definitiv al examenului, sub sancţiunea prevăzută la art. 24 alin (2) din Legea nr. 51/1995 pentru organizarea şi exercitarea profesiei de avocat.


5. Declar că nu sunt şi nu am fost înscris într-un alt barou din România (declar că am fost înscris în Baroul ……………………… în perioada ……………………… şi că m-am retras / a  încetat calitatea mea de avocat pentru următoarele motive: ……………...................................................................................... 

………………………………………………………………………………………………………………………..……)


6. Declar că am luat cunoştinţă de prevederile art. 26 din Regulamentul de examen în sensul că în cazul promovării examenului, neurmat de înscrierea în Barou, în termen de cel mult 2 ani de la data afişării rezultatelor examenului, voi fi decăzut din dreptul de a mai solicita înscrierea în Barou.


7. Anexez alăturat, în două exemplare, următoarele acte: a) certificatul de naştere, în copie legalizată; d)
actul de identitate, în copie; e)
diploma de licenţă în copie legalizată. În cazul în care diploma de licenţă s-a obţinut după anul 1995, se va depune şi copia legalizată a foii matricole eliberată de facultatea absolvită; f) dovada de plată a taxei de înscriere la examen, în original; g) certificatul de cazier judiciar, eliberat cu cel mult 15 zile înainte de data depunerii cererii; h)
certificat privind starea de sănătate a candidatului, incluzând şi o evaluare psihiatrică,  eliberat de instituţia sanitară stabilită de Barou şi menţionată în anunţul făcut de Barou conform prevederilor alin.(4); i) certificat eliberat de baroul competent în care solicitantul a mai fost înscris în profesie, care să ateste cauzele încetării calităţii de avocat ori, dacă este cazul, motivele respingerii unei cereri anterioare de primire în profesie.


8. Doresc sa fiu înscris la INPPA:


- structura centrală (sediul în Bucureşti);


- centrul teritorial INPPA .......................


9. Depun prezenta cerere în două exemplare. 


Data ………….. 





Semnătura………………..
Notă: Menţiunile de la pct. 4 şi 5 se completează corespunzător situaţiei fiecărui candidat. 

Nr. de înregistrare al cererii şi denumirea baroului se completează de către secretariatul baroului la care se depune cererea.
ANEXA nr. 2 la REGULAMENTUL – CADRU

MODELUL CERERII DE ÎNSCRIERE LA EXAMEN 

( examenul de primire în profesia de avocat în vederea dobândirii titlului profesional de avocat definitiv)

Nr. înregistrare ……….. data ……………….

Baroul …………………………………….……
Cerere
de înscriere pentru participarea la examenul de primire în profesia de avocat în vederea dobândirii titlului profesional de avocat definitiv

Sesiunea ……………….. / anul …… în vederea înscrierii ulterioare în Baroul ………………..


1. Subsemnatul (numele, iniţiala tatălui, prenumele)………………………………………………..


, fiul/fiica lui ………………... şi al

………….…………, domiciliat în (str. nr. bl. sc. et. ap. jud. sect. localitate) ……………………………………….


, cod numeric personal
, legitimat prin CI/BI, …………… eliberat de ……………….. telefon/fax: ………………………., e-mail: ……………….

solicit înscrierea la examenul de primire în profesia de avocat pentru dobândirea titlului profesional de avocat definitiv – sesiunea ……………………………. 


2. Menţionez că sunt licenţiat în drept conform diplomei de licenţă nr. …………… din data ………….. eliberată de Universitatea …………………… Facultatea ………………………….. (adeverinţa provizorie nr. …………….. din data …………… eliberată de Universitatea …………………… Facultatea ………….…………….


3. Declar pe propria răspundere, sub sancţiunea prevăzută de lege pentru declaraţii false, că nu mă aflu în nici unul dintre cazurile de nedemnitate prevăzute la art. 13 din Legea nr. 51/1995 pentru organizarea şi exercitarea profesiei de avocat. 


4. Declar pe propria răspundere, sub sancţiunea prevăzută de lege pentru declaraţii false, că nu mă aflu în nici unul dintre cazurile de incompatibilitate prevăzute la art. 14 din Legea nr. 51/1995 pentru organizarea şi exercitarea profesiei de avocat / declar că mă angajez să renunţ la orice stare de incompatibilitate, în cel mult două luni de la data afişării rezultatului definitiv al examenului, sub sancţiunea prevăzută la art. 24 alin (2) din Legea nr. 51/1995 pentru organizarea şi exercitarea profesiei de avocat.


5. Declar că am exercitat/exercit funcţia juridică de 


 şi am promovat examenul de definitivare în această funcţie. 


6. Declar că nu sunt şi nu am fost înscris într-un alt barou din România (declar că am fost înscris în Baroul ……………………… în perioada ……………………… şi că m-am retras / a  încetat calitatea mea de avocat pentru următoarele motive: ……………............................................... 

…………………………………………………………………………………………………………..


7. Anexez alăturat, în două exemplare, următoarele acte: a) certificatul de naştere, în copie legalizată; b) actul de identitate, în copie; c) diploma de licenţă sau adeverinţa provizorie, în copie legalizată; d) chitanţa de plată a taxei de înscriere la examen în original; e) certificatul de cazier judiciar eliberat cu cel mult 15 zile înainte de data depunerii cererii; f)  certificat privind starea de sănătate, incluzând şi o evaluare psihiatrică,  eliberat de instituţia sanitară stabilită de Barou; g) dovada faptului că a promovat examenul de definitivare în funcţia juridică îndeplinită anterior; h) certificat eliberat de baroul competent în care am mai fost înscris în profesie, care atestă cauzele încetării calităţii de avocat ori, dacă este cazul, motivele respingerii unei cereri anterioare de primire în profesie ( daca este cazul ).


8. Depun prezenta cerere în două exemplare. 


Data ………….. 





Semnătura………………..
Notă: Menţiunile de la pct. 4, 5 şi 6 se completează corespunzător situaţiei fiecărui candidat. 

Nr. de înregistrare al cererii şi denumirea baroului se completează de către secretariatul baroului la care se depune cererea.
ANEXA nr. 3 la REGULAMENTUL – CADRU

TEMATICA DE EXAMEN ŞI BIBLIOGRAFIA 

I. ORGANIZAREA ŞI EXERCITAREA PROFESIEI DE AVOCAT

1. Principiile şi regulile fundamentale ale exercitării profesiei de avocat.

2. Primirea în profesia de avocat.

3. Incompatibilităţi, interdicţii şi nedemnităţi privind profesia de avocat.

4. Activitatea profesională a avocatului.

5. Asistenţa judiciară.

6. Relaţiile dintre avocat şi client.

7. Relaţiile dintre avocaţi. 

8. Soluţionarea litigiilor dintre avocaţi.

9. Formele de exercitare a profesiei de avocat.

10. Modalităţile de exercitare a profesiei de avocat.

11. Drepturile şi îndatoririle avocaţilor.

12. Regulile de deontologie profesională ale exercitării profesiei de avocat.

13. Tabloul anual al avocaţilor.

14. Transferul, suspendarea şi încetarea calităţii de avocat.

15. Răspunderea disciplinară a avocaţilor.

16. Pregătirea şi perfecţionarea profesională a avocaţilor.

17. Sistemul de asigurări sociale al avocaţilor.

18. Exercitarea profesiei de avocat în România de către avocaţii care au obţinut calificarea profesională în unul dintre statele membre ale Uniunii Europene şi ale Spaţiului Economic European. 

19. Organele profesiei de avocat.

BIBLIOGRAFIA:

1. Legea nr. 51/1995 pentru organizarea şi exercitarea profesiei de avocat, republicată în Monitorul Oficial al României, partea I, nr. 113 din 6 martie 2001, cu modificările şi completările ulterioare;

2. Statutul profesiei de avocat, publicat în Monitorul Oficial al României, partea I, nr. 45 din 13 ianuarie 2005, modificat şi completat prin Hotărârea Uniunii Naţionale a Barourilor din România nr. 10/2007, Hotărârea Uniunii Naţionale a Barourilor din România nr.6/2008, Hotărârea Uniunii Naţionale a Barourilor din România nr.418/2008, Hotărârea Uniunii Naţionale a Barourilor din România nr.449/2009, Hotărârea Uniunii Naţionale a Barourilor din România nr.519/2009, publicate pe site-ul www.unbr.ro;

3. Codul deontologic al avocaţilor din Uniunea Europeană, adoptat de Consiliul Barourilor din Uniunea Europeană (CCBE) în Sesiunea Plenară din 28 octombrie 1998 şi modificat în Sesiunile Plenare din 28 noiembrie 1998 şi 6 decembrie 2002, 19 mai 2006, publicat pe site-ul Uniunii Naţionale a Barourilor din România (www.unbr.ro), aplicat în România ca fiind Codul deontologic al avocatului român conform Hotărârii Congresului avocaţilor din 19–20 iunie 1999 şi Deciziei Comisiei Permanente a UNBR nr.1486 din 27 octombrie 2007, publicată pe site-ul www.unbr.ro.

II. DREPT CIVIL

A. TEORIA GENERALĂ

1. Raportul juridic civil. Definiţie. Caractere. Elemente (subiecte, conţinut, obiect).

2. Actul juridic civil. Noţiune şi clasificare. Capacitatea de a încheia actul juridic civil. Consimţământul. Obiectul actului juridic civil. Cauza (scopul) actului juridic. Forma actului juridic civil. Modalităţile actului juridic civil (termenul, condiţia, sarcina). Efectele actului juridic civil. Nulitatea actului juridic civil. 

3. Prescripţia extinctivă. Definiţie, reglementare, natură juridică şi delimitare faţă de alte instituţii. Efectul prescripţiei extinctive. Domeniul prescripţiei extinctive. Termenele de prescripţie extinctivă. Cursul prescripţiei extinctive (început, suspendare, întrerupere, repunere în termen).

B. PERSOANELE
1. Identificarea persoanei fizice. Noţiune şi natura juridică a atributelor de identificare. Numele. Domiciliul şi reşedinţa. Starea civilă.

2. Capacitatea civilă a persoanei fizice. Noţiune. Capacitatea civilă de folosinţă. Capacitatea civilă de exerciţiu. 

3. Persoana juridică. Noţiune, enumerare şi clasificare. Elementele constitutive. Capacitatea civilă a persoanei juridice. Identificarea persoanei juridice. Înfiinţarea, reorganizarea şi încetarea persoanelor juridice. 

C. TEORIA DREPTURILOR REALE

1. Teoria generală a proprietăţii. Definiţia şi caracterele dreptului de proprietate; proprietatea publică şi proprietatea privată. Exproprierea pentru cauză de utilitate publică. 

2. Regimul juridic al bunurilor imobile (terenuri şi construcţii) proprietate privată.

3. Modalităţile juridice ale dreptului de proprietate. 

4. Apărarea dreptului de proprietate şi a celorlalte drepturi reale.

5. Posesia şi efectele sale. 

6. Dezmembrămintele  dreptului de proprietate. 

7. Accesiunea (incorporaţiunea) şi uzucapiunea (prescripţia achizitivă) – moduri de dobândire a dreptului de proprietate  şi a celorlalte drepturi reale. 

8. Publicitatea imobiliară. 

D. TEORIA GENERALĂ A OBLIGAŢIILOR

1. Noţiunea, elementele şi clasificarea obligaţiilor

2. Contractul – izvor al obligaţiilor. Noţiune şi clasificare. Încheiere. Efectele contractului. Efecte specifice (speciale) ale contractelor sinalagmatice. 

3. Gestiunea de afaceri (Gestiunea intereselor altei persoane). Plata lucrului nedatorat. Îmbogăţirea fără justă cauză. 

4. Fapta ilicită cauzatoare de prejudicii, izvor al obligaţiilor (Răspunderea civilă delictuală). Noţiune, principii şi funcţii. Delimitarea răspunderii civile delictuale de alte forme de răspundere juridică. Răspunderea pentru fapta proprie. Răspunderea pentru fapta altei persoane. Răspunderea pentru prejudiciile cauzate de animale. Răspunderea pentru ruina edificiului. Răspunderea pentru prejudiciile cauzate de lucruri în general.  

5. Efectele obligaţiilor. Executarea directă (în natură) a obligaţiilor. Executarea indirectă a obligaţiilor (executarea prin echivalent).

6.  Acţiunea oblică (indirectă sau subrogatorie). Acţiunea revocatorie (pauliană). 

7. Transmisiunea şi transformarea obligaţiilor. Cesiunea de creanţă. Subrogaţia în drepturile creditorului. Novaţia. Delegaţia. 

8. Stingerea obligaţiilor. Compensaţia. Remiterea de datorie.

9. Obligaţii plurale. 

10. Garantarea obligaţiilor. Fidejusiunea. Dreptul de retenţie. Garanţiile reale mobiliare. Ipoteca. Privilegiile speciale imobiliare. 

E. CONTRACTE SPECIALE

1. Contractul de vânzare-cumpărare.

2. Contractul de donaţie.

3. Contractul de locaţiune.

4. Contractul de arendare.

5. Contractul de antrepriză.

6. Contractul de mandat.

7. Contractul de depozit.

8. Contractul de societate civilă.

9. Contractul de rentă viageră.

10. Contractul de întreţinere.

11. Contractul de tranzacţie.

12. Împrumutul de folosinţă şi împrumutul de consumaţie.

13. Contractul de asigurare.

F. SUCCESIUNI

1. Reguli generale privitoare la moştenire. Caracterele generale ale transmiterii moştenirii. Deschiderea moştenirii. Condiţiile generale ale dreptului la moştenire. 

2. Moştenirea legală. Condiţiile dreptului de moştenire legală. Principiile generale ale devoluţiunii legale a moştenirii şi excepţiile de la aceste principii. Dreptul de moştenire al rudelor defunctului. Drepturile succesorale ale soţului supravieţuitor. 

3. Moştenirea testamentară. Noţiunea de testament. Condiţii de validitate. Testamentul autentic. Legatul. Limitele dreptului de dispoziţie asupra moştenirii. 

4. Transmisiunea moştenirii (inclusiv împărţeala de ascendent). 

III. DREPT PROCESUAL CIVIL

1. Competenţa. Competenţa generală a instanţelor judecătoreşti (delimitarea faţă de atribuţiile altor instanţe sau autorităţi – în materia controlului de constituţionalitate, în materie electorală, în materia contenciosului administrativ, în materia litigiilor de muncă, în materia exercitării drepturilor şi îndatoririlor părinteşti, în materia publicităţii imobiliare, în materia înregistrărilor actelor de stare civilă). Competenţa materială. Competenţa teritorială. Prorogarea competenţei. Delegarea instanţei. Strămutarea. Excepţia de necompetenţă. Conflictele de competenţă.

2. Capacitatea procesuală, calitatea procesuală şi interesul - condiţii de exercitare a acţiunii civile.

3. Clasificarea acţiunilor civile.

4. Participanţii la procesul civil. Rolul şi poziţia instanţei în procesul civil (art. 128-129 C. proc. civ.). Compunerea şi constituirea instanţei. Incompatibilitatea, abţinerea şi recuzarea. Coparticiparea procesuală. Intervenţia voluntară şi forţată a terţilor în procesul civil. Apărarea în procesul civil. Reprezentarea judiciară (convenţională) a persoanelor fizice în procesul civil. Formele de participare a procurorului la procesul civil. 

5. Nulitatea actelor de procedură.

6. Termenele procedurale. Noţiune. Clasificare. Mod de calcul. Durata termenelor procedurale. Decăderea. Repunerea în termen. 

7. Cererea de chemare în judecată. Cuprins. Timbrare. Introducerea cererii şi constituirea dosarului. Efectele cererii de chemare în judecată. 

8. Întâmpinarea şi cererea reconvenţională. 

9. Măsurile asigurătorii. Sechestrul asigurător. Poprirea asiguratorie. Sechestrul judiciar. 

10. Citarea şi comunicarea actelor de procedură. 

11. Şedinţa de judecată. Prima zi de înfăţişare. Încheierile. Excepţiile procesuale (fără excepţia de neconstituţionalitate). Probele (subiectul, obiectul şi sarcina probei. Reguli comune privind admisibilitatea şi administrarea probelor. Administrarea probelor de către avocaţi. Asigurarea probelor. Proba prin înscrisuri. Proba prin declaraţiile martorilor. Mărturisirea. Expertiza. Prezumţiile). Suspendarea judecăţii. Perimarea. Actele de dispoziţie ale părţilor (renunţarea, achiesarea, tranzacţia). Cercetarea procesului în cazul administrării probelor de către avocaţi.

12. Hotărârea judecătorească. Deliberarea şi pronunţarea. Clasificarea hotărârilor. Redactarea, semnarea şi comunicarea hotărârii. Termenul de graţie. Cheltuielile de judecată. Efectele hotărârii. Execuţia vremelnică. Îndreptarea, lămurirea şi completarea hotărârii. Învestirea cu formulă executorie. 

13. Căile de atac. Apelul. Recursul. Contestaţia în anulare. Revizuirea. 

14. Proceduri speciale. Procedura necontencioasă. Ordonanţa preşedinţială. Oferta de plată (oferta reală). Procedura divorţului. Acţiunile posesorii. Procedura împărţelii judiciare (partajul judiciar). Somaţia de plată. Ordonanţa de plată.

15. Executarea silită. Scopul şi obiectul executării silite (art. 3711 – 3718 C. proc. civ.). Modalităţile executării silite. Competenţa şi desfăşurarea activităţii executorilor judecătoreşti. Sesizarea organului de executare (cererea de executare, caracterul creanţelor puse în executare, titlurile executorii, cerinţele pentru ca hotărârea judecătorească să constituie titlu executoriu). Înştiinţarea prealabilă a debitorului. Prescripţia dreptului de a cere executarea silită. Incidente care temporizează sau sting executarea silită (suspendarea, perimarea, existenţa proprietăţii comune asupra bunului urmărit, beneficiul de discuţiune şi beneficiul de diviziune). Contestaţia la executare. Întoarcerea executării silite. Urmărirea silită mobiliară. Poprirea. Urmărirea silită imobiliară. Predarea silită a bunurilor şi executarea altor obligaţii de a face sau de a nu face. 

IV. DREPT PENAL

A. PARTEA GENERALĂ

1. Aplicarea legii penale în spaţiu şi timp; 

2. Noţiunea, trăsăturile esenţiale şi conţinutul constitutiv al infracţiunii;

3. Actele preparatorii, tentativa, infracţiunea consumată şi infracţiunea epuizată;

4. Unitatea naturală de infracţiune, unitatea legală de infracţiune, concursul de infracţiuni, recidiva şi pluralitatea intermediară; 

5. Participaţia penală;

6. Cauzele care înlătură caracterul penal al faptei: aspecte generale, lipsa pericolului social, legitima apărare, starea de necesitate, constrângerea morală, constrângerea fizică, cazul fortuit, iresponsabilitatea, beţia, minoritatea făptuitorului şi eroarea de fapt;

7. Răspunderea penală a persoanei juridice: recidiva în cazul persoanei juridice, concursul de infracţiuni săvârşite de persoana juridică şi pedepsele aplicabile persoanei juridice;

8. Pedepsele principale, pedepsele complementare şi pedepsele accesorii;

9. Individualizarea pedepsei: circumstanţele, suspendarea condiţionată a executării pedepsei, suspendarea executării pedepsei sub supraveghere şi executarea pedepsei la locul de muncă;

10. Răspunderea penală a minorilor: pedepsele aplicabile minorilor şi măsurile educative; 

11. Măsurile de siguranţă; 

12. Cauzele care înlătură răspunderea penală sau consecinţele condamnării: amnistia, graţierea, prescripţia, lipsa plângerii prealabile, retragerea plângerii prealabile, împăcarea părţilor şi reabilitarea. 

B. PARTEA SPECIALĂ

1. Infracţiuni contra persoanei (omorul, omorul calificat, uciderea din culpă, lovirea sau alte violenţe, vătămarea corporală gravă, lovirile sau vătămările cauzatoare de moarte, vătămarea corporală din culpă, lipsirea de libertate în mod ilegal, violarea de domiciliu şi şantajul).

2. Infracţiuni privitoare la viaţa sexuală (violul, incestul şi actul sexual cu un minor).

3. Infracţiuni contra patrimoniului (furtul, furtul calificat, furtul prevăzut de art. 210 C. pen., tâlhăria, abuzul de încredere, înşelăciunea, delapidarea, gestiunea frauduloasă, distrugerea, tulburarea de posesie şi tăinuirea).

4. Infracţiuni contra autorităţii (ultrajul, sustragerea sau distrugerea de înscrisuri, sustragerea sub sechestru).

5. Infracţiuni de serviciu sau în legătură cu serviciul (abuzul în serviciu contra intereselor persoanelor, abuzul în serviciu prin îngrădirea unor drepturi, abuzul în serviciu contra intereselor publice, neglijenţa în serviciu, purtarea abuzivă, luarea de mită şi darea de mită, primirea de foloase necuvenite, traficul de influenţă). 

6. Infracţiuni care împiedică înfăptuirea justiţiei (denunţarea calomnioasă, mărturia mincinoasă, omisiunea sesizării organelor judiciare, favorizarea infractorului, nerespectarea hotărârilor judecătoreşti, evadarea, reţinerea sau distrugerea de înscrisuri, arestarea nelegală şi cercetarea abuzivă, supunerea la rele tratamente).

7. Infracţiuni de fals (falsificarea de monede sau alte valori, falsificarea de timbre, mărci sau bilete de transport, deţinerea de instrumente în vederea falsificării de valori, falsul material în înscrisuri oficiale, falsul intelectual, falsul de înscrisuri sub semnătură privată, uzul de fals, falsul în declaraţii şi falsul privind identitatea). 

8. Infracţiuni prevăzute de Legea nr. 143/2000 privind prevenirea şi combaterea traficului şi consumului ilicit de droguri;

9. Infracţiuni prevăzute de Legea nr. 241/2005 pentru prevenirea şi combaterea evaziunii fiscale;

10. Infracţiuni prevăzute de Legea nr. 78/2000 pentru prevenirea, descoperirea şi sancţionarea faptelor de corupţie.

11. Infracţiuni care aduc atingere unor relaţii privind convieţuirea socială (abandonul de familie, relele tratamente aplicate minorului, nerespectarea măsurilor privind încredinţarea minorului). 

V. DREPT PROCESUAL PENAL

1. Principii fundamentale care stau la baza procesului penal în România;

2. Participanţii la procesul penal;

3. Acţiunea penală şi acţiunea civilă în procesul penal;

4. Competenţa în materie penală; incompatibilitatea şi strămutarea;

5. Probele şi mijloacele de probă în procesul penal (noţiune şi clasificare, obiectul probaţiunii, sarcina probaţiunii, aprecierea probelor şi mijloacele de probă); 

6. Măsurile procesuale (măsurile preventive, măsurile de ocrotire, măsurile de siguranţă şi măsurile asiguratorii) 

7. Actele procesuale şi procedurale comune (actele procesuale şi actele procedurale, termenele în procesul penal, sancţiunile procedurale penale, cheltuielile judiciare şi amenda judiciară); 

8. Urmărirea penală. Obiect, limite, trăsături caracteristice, dispoziţii generale privind urmărirea penală. Competenţa organelor de urmărire penală. Supravegherea exercitată de procuror. Sesizarea organelor de urmărire penală. Desfăşurarea urmăririi penale. Suspendarea urmăririi penale. Soluţiile ce pot fi date pe parcursul sau la terminarea urmăririi penale. Procedura prezentării materialului de urmărire penală. Terminarea urmăririi penale. Trimiterea în judecată. Reluarea urmăririi penale;

9. Plângerea împotriva măsurilor şi actelor de urmărire penală;

10.  Procedura plângerii prealabile; 

11.  Judecata în primă instanţă. Principii specifice. Reglementări generale. Judecata în prima instanţă: etapele procesuale ale judecăţii în prima instanţă, structura şi conţinutul hotărârii judecătoreşti; 

12. Apelul: hotărâri supuse apelului, titularii apelului, termenul de apel, repunerea în termen şi apelul peste termen, efectele apelului;

13. Recursul: hotărâri supuse recursului, efectele recursului;

14. Contestaţia în anulare şi revizuirea; repararea pagubei în cazul condamnării sau luării unor măsuri preventive pe nedrept; 

15. Proceduri speciale (procedura în cauzele cu infractori minori, procedura privind tragerea la răspundere penală a persoanei juridice, urmărirea şi judecarea unor infracţiuni flagrante, procedura reabilitării judecătoreşti); 

16.  Executarea hotărârilor penale (amânarea şi întreruperea executării pedepsei, înlăturarea sau modificarea pedepsei, contestaţia la executare)

*

*
*


În vederea pregătirii la examen, pentru materiile drept civil, drept procesual civil, drept penal, drept procesual penal, pot fi consultate cursuri universitare, manuale, tratate, monografii şi orice altă documentaţie în care se tratează tematica menţionată la fiecare materie. 


Lucrările de specialitate sau orice altă documentaţie, consultate în vederea pregătirii pentru examen, se vor aduce la zi, în raport cu modificările legislative intrate în vigoare până la data de 01.07.2011.

� Candidaţii care optează pentru înscrierea în barouri ce sunt cuprinse în raza teritoriala a unui centru teritorial INPPA se înscriu la acest centru sau pot opta pentru pregătirea iniţială în cadrul structurii centrale a INPPA (în Bucureşti). Candidaţii care optează pentru înscrierea în barouri ce nu sunt cuprinse în raza teritoriala a unui centru INPPA, se vor înscrie în vederea pregătirii iniţiale în cadrul structurii centrale a INPPA (în Bucureşti) sau la centrul teritorial INPPA cel mai apropiat de raza teritorială a baroului unde vor fi înscrişi. 

